Израилым макIуэ
Израилым щыIэ шапсыгъ къуажэ Кфар-Камэ бадзэуэгъуэм и 27 — шыщхьэуIум и 2 махуэхэм щекIуэкIыну Шэрджэс щэнхабзэ фестивалым Къэбэрдей-Балъкъэрымрэ Адыгэ Республикэмрэ щыщу хэтынухэр нышэдибэ ежьащ.
Илъэс къэс Кфар-Камэрэ Рихьэниерэ чэзууэ къыщызэрагъэпэщ фестивалым хамэ къэрал зэмылIэужьыгъуэхэм я къэфакIуэ гупхэр щызэхуосри, цIыху минищ-плIы кърихьэлIэу дахэу йокIуэкI. Мы гъэм адыгэ жылэм и утыкушхуэм зыкъыщагъэлъэгъуэнущ «Кабардинка» къэрал академическэ ансамблымрэ (КъБР) «Ислъэмей» уэрэджыIакIуэ гупымрэ (АР).
Хэкужьым икI гупым я унафэщIщ КъБР-м и Правительствэм и УнафэщIым и къуэдзэ Битокъу Владимир, апхуэдэу Израилым макIуэ КъБР-м и Парламентым и комитетым и унафэщI Iэпщэ Заур, КъБР-м щэнхабзэмкIэ и министр Къумахуэ Мухьэдин, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, Дунейпсо Адыгэ Хасэм и вице-президент НэщIэпыджэ Замирэ сымэ.
Кфар-Камэ щекIуэкI фестивалым и къызэгъэпэщакIуэхэм зэрыжаIэмкIэ, ар Iэмал хъарзынэщ хамэщIым щыпсэу хэхэс адыгэхэм я лъэпкъ щэнхабзэр яхъумэнымкIэ, анэдэлъхубзэр яIурылъынымкIэ, хаб-зэр зэрахьэнымкIэ. Апхуэдэуи дуней псом щикъухьа адыгэхэм я лIыкIуэхэр а зэхыхьэшхуэм и фIыгъэкIэ зэхуозэ, зэроцIыху, зэныбжьэгъугъэ я зэхуаку къыдохъуэ.
Фестивалым хэтынухэмрэ хьэщIэхэмрэ Кфар-Камэ щагъэкIуэну махуэ зытхухым къриубыдэу Израилым и щIыпIэ дахэхэр ирагъэлъагъунущ, адыгэ къуажитIым я псэукIэм щагъэгъуэзэнущ.
Шэрджэс щэнхабзэм и фестивалыр Израилым зэрыщекIуэкIам, журтхэм яхэс ди лъэпкъэгъухэм я Iуэху зыIутым, адыгэ жылэхэм я щыIэкIэ-псэукIэм теухуа тхыгъэхэр ди гуапэу фи пащхьэ итлъхьэжынущ.
Къэбарт Мирэ.
